Truet seg inn i hus med øks og pistol - én skadet
– De har tatt med seg et lite kontantbeløp, sier operasjonsleder i Sør-Øst politidistrikt, Vidar Aaltvedt, om det som politiet betrakter som et ran. Hendelsen fant sted i Porsgrunn like før 06.00 onsdag morgen. Da skal tre menn, bevæpnet med øks og pistol, ha truet seg inn i en bolig hvor det befant seg tre mennesker. Ifølge politiet hadde inntrengerne mørke klær og tildekket ansikt. Mennene beskrives som utlendinger og var mørke i huden, opplyser politiet. Vitner på stedet har opplyst at en grønn Citroën Berlingo kan være bilen som gjeringsmennene har brukt, skriver politiet på twitter klokken 07.00. Én av dem ble skadet da han ble slengt i veggen av ranerne, opplyser politiet. – Han har et kutt i pannen, sier Aaltvedt. Ranerne skal så ha stukket fra stedet i en bil og er fortsatt ikke pågrepet. Politiet har fortsatt lite informasjon om hva som har skjedd, men tror ikke pistolen har blitt avfyrt. Telemarksavisa skriver at personene i huset har opplyst til politiet at de ikke tidligere hadde sett mennene som brøt seg inn.
Tre menn har stukket av fra stedet, etter at de skal ha truet flere i et hus i Porsgrunn. Én har fått kuttskader i det brutale ranet.